ŠTATÚT  OBCE  Nedožery-Brezany

Obecné zastupiteľstvo v Nedožeroch-Brezanoch na základe § 11 ods. 4 písm. k) zákona SNR  č. 369/1990 Zb. o obecnom zriadení v znení neskorších zmien a doplnkov vydáva tento

ŠTATÚT OBCE Nedožery-Brezany

§ 1
Úvodné ustanovenia
 (1) Štatút obce Nedožery-Brezany upravuje v súlade so všeobecne záväznými právnymi predpismi najmä postavenie a pôsobnosť obce, práva a povinnosti obyvateľov obce, základné zásady hospodárenia a financovania, nakladania s majetkom obce, ďalej postavenie a pôsobnosť obecného zastupiteľstva, starostu a ďalších orgánov obecnej samosprávy, ich vnútornú štruktúru, deľbu práce medzi nimi, formy a metódy ich práce, rieši tiež širšie vzťahy obce, symboly obce, udeľovanie čestného občianstva, cien obce a odmien.
(2) Štatút obce Nedožery-Brezany je základným normatívno-právnym a organizačným predpisom obce.
§ 2
Postavenie obce Nedožery-Brezany
 (1) Obec Nedožery-Brezany je samostatný územný samosprávny a správny celok Slovenskej republiky združujúci občanov, ktorí majú na jej území trvalý pobyt. Územie obce Nedožery-Brezany tvoria katastrálne územia obce. Zmeny územia obce Nedožery-Brezany možno vykonať len v súlade s osobitnými právnymi predpismi.
(2) Obec Nedožery-Brezany je právnickou osobou samostatne hospodáriacou s vlastným majetkom a so svojimi finančnými zdrojmi za podmienok stanovených zákonom, všeobecne záväznými nariadeniami obce a organizačnými predpismi obce. Obec Nedožery-Brezany môže hospodáriť a nakladať aj s majetkom štátu, ktorý bol obci zverený v súlade s platnou právnou úpravou. Obec Nedožery-Brezany môže   nakladať  aj s majetkom iných subjektov - fyzických aj právnických osôb, pokiaľ bola k takémuto nakladaniu splnomocnená právnym predpisom alebo dohodou.
(3) Obec má svoj názov “Nedožery-Brezany”, územie obce  a symboly.
(4) Obec má  svoje obecné symboly: erb obce, zástava obce, pečať obce.
(5) Základnou úlohou obce pri výkone samosprávy je starostlivosť o všestranný rozvoj jej územia a o potreby jej obyvateľov. Obci Nedožery-Brezany pri výkone samosprávy možno ukladať povinnosti a obmedzenia len zákonom a na základe medzinárodnej zmluvy.

§ 3
Obyvatelia obce Nedožery-Brezany, ich práva a povinnosti
(1) Obyvateľom obce Nedožery-Brezany je fyzická osoba, ktorá je v nej prihlásená na trvalý pobyt.
(2) Obyvatelia obce sa zúčastňujú na samospráve obce najmä výkonom svojich práv a povinností. Tieto sú zakotvené v ust. § 3 ods.2 a 3, § 4 ods. 2 zák. č. 369/1990 Zb. o obecnom zriadení v znení neskorších zmien a doplnkov.

(3) Obec má voči občanom povinnosti stanovené zákonom a ďalšími všeobecne záväznými právnymi predpismi. 
(4) Na samospráve obce sa má právo podieľať aj ten, kto má  na jej území nehnuteľný majetok a platí miestnu daň alebo miestny poplatok, alebo kto je v nej prihlásený na prechodný pobyt, alebo ten, kto má čestné občianstvo obce.
Tieto osoby však nemajú právo voliť orgány samosprávy obce a byť do nich zvolení, ďalej nemajú právo hlasovať o dôležitých otázkach života a rozvoja obce (miestne referendum).
(5) Obec je povinná poskytnúť obyvateľovi obce okamžitú pomoc v jeho náhlej núdzi spôsobenej živelnou pohromou, haváriou alebo inou podobnou udalosťou, najmä zabezpečiť mu prístrešie, stravu alebo inú nevyhnutnú materiálnu pomoc.

§ 4
Samospráva obce Nedožery-Brezany
(l) Obec samostatne rozhoduje a uskutočňuje všetky úkony súvisiace so správou obce a jej majetku, ak osobitný zákon takéto úkony nezveruje štátu alebo inej právnickej alebo fyzickej osobe (§ 4 ods. l s použitím § 28 ods. l a 2 zák. SNR č. 369/1990 Zb.) Ak zákon pri úprave pôsobnosti obce neustanovuje, že ide o výkon prenesenej pôsobnosti štátnej správy, platí, že ide o výkon samosprávnej pôsobnosti obce.
(2) Samosprávu obce Nedožery-Brezany vykonávajú obyvatelia obce:
a) orgánmi obce,
b) miestnym referendom,
c) zhromaždením obyvateľov obce.
(3) Obec spolupracuje pri plnení úloh samosprávy s podnikateľskými právnickými a fyzickými osobami pôsobiacimi v obci. Taktiež spolupracuje s politickými stranami a hnutiami, vyvíjajúcimi činnosť v obci, ako aj so záujmovými združeniami obyvateľov obce. Obec  spolupracuje aj s ostatnými podnikateľskými subjektmi, ktorých činnosť má, alebo môže mať dosah a význam pre obec, najmä z pohľadu zabezpečenia jednotlivých samosprávnych funkcií obce.
(4) Na plnenie úloh samosprávy obce, alebo ak to ustanovuje zákon obec vydáva všeobecne záväzné nariadenia (ďalej len "nariadenia"). Nariadenia obce nesmú odporovať ústave SR,  ústavným zákonom, zákonom, medzinárodným zmluvám.                                                            
(5)  Vo veciach, v ktorých obec plní úlohy štátnej správy, môže vydať nariadenie len na základe splnomocnenia zákona a v jeho medziach, takéto nariadenie nesmie odporovať ani inému všeobecne záväznému právnemu predpisu.
(6) Fyzické a právnické osoby môžu uplatniť svoje pripomienky k návrhu VZN zákonom stanoveným spôsobom. 
(7) Postup pri príprave materiálov a podkladov,  prijímaní nariadení obce ich vydávaní ako aj spôsob kontroly plnenia týchto nariadení stanovuje zákon, tento štatút a Rokovací poriadok obecného zastupiteľstva v Nedožeroch-Brezanoch.
(8)  Obec vykonáva svoje samosprávne funkcie vymedzené v zák. SNR č. 369/1990 Zb. - § 4 ods. 3, v ďalších osobitných zákonoch a všeobecne záväzných právnych predpisoch.

§ 5
Majetok obce 
(1) Majetok obce Nedožery-Brezany tvoria všetky nehnuteľné a hnuteľné  veci vrátane finančných prostriedkov vo vlastníctve obce ako aj všetky pohľadávky a iné majetkové práva obce ktoré sú vo vlastníctve obce, alebo ich obec nadobudla v zmysle osobitného predpisu, alebo vytvorila vlastnou činnosťou.
Majetok obce a nakladanie s ním je upravovaný osobitnou právnou úpravou (napr. zák. SNR č. 138/1991 Zb. o majetku obcí v znení zmien a doplnkov, zák. NR SR č. 181/1995 Z.z. o pozemkových úpravách a pod.). Obec môže zveriť svoj majetok do správy subjektom, ktoré založila alebo zriadila. Rozsah nakladania a disponovania s takýmto majetkom sa musí upraviť v zásadách hospodárenia s majetkom obce schválených OZ a v samostatných zmluvách.
(2) Majetok obce Nedožery-Brezany sa používa najmä:
a) na výkon samosprávy obce,
b) pre verejné účely,
c) na podnikateľskú činnosť. 
Darovanie majetku obce je neprípustné, pokiaľ to nevylučujú osobitné predpisy. V každom jednotlivom prípade je obec povinná zabezpečiť a vytvoriť také podmienky, ktoré nebudú zjavne nevýhodné pre obec, napr. doložky o práve spätného vrátenia za tých istých podmienok, ako vec bola odovzdaná, o možnostiach aktívneho podieľania sa na chode a činnosti týchto subjektov.
(3) Majetok obce, ktorý slúži pre verejné účely (najmä miestne komunikácie a iné verejné priestranstvá) je verejne prístupný a možno ho obvyklým spôsobom používať, ak jeho používanie obec neobmedzila.
(4) Majetok obce určený na podnikateľskú činnosť slúži ako majetkový základ pre subjekty a právnické osoby založené obcou alebo na ďalšie možné formy podnikateľskej činnosti v súlade s Obchodným a Občianskym zákonníkom.
(5) Majetok obce určený na výkon samosprávy obce možno použiť na plnenie záväzkov a uspokojovanie potrieb obce a na činnosť samosprávnych orgánov obce. Majetok obce môže slúžiť aj ako majetkový základ pre neziskové formy činnosti obce, najmä pri zakladaní nadácie, peňažných fondov, verejnoprospešných fondov a pod.
(6) Evidenciu o stave a pohybe majetku obce vedie Obecný úrad v Nedožeroch-Brezanoch v súlade s platnou právnou úpravou.
(7) Obec vystupuje v majetkových vzťahoch vo svojom mene a nesie majetkovú zodpovednosť z týchto vzťahov vyplývajúcu, pokiaľ osobné predpisy neustanovujú inak.
                                                                           §  6
Hospodárenie s majetkom obce
(1) Obec a jej orgány, subjekty zriadené obcou ako aj subjekty s majetkovou účasťou obce sú povinné hospodáriť s majetkom obce a majetkom v štátnom vlastníctve ako aj vo vlastníctve iných fyzických alebo právnických osôb, ktorý bol obci zverený v prospech rozvoja obce a jej občanov a ochrany a tvorby životného prostredia.
(2) Orgány obce, subjekty zriadené obcou ako aj subjekty s majetkovou účasťou obce sú povinné majetok obce zveľaďovať, chrániť, zhodnocovať a vo svojej celkovej hodnote zásadne nezmenený zachovať. Sú povinné najmä:
-	udržiavať a užívať majetok,
-	chrániť majetok pred poškodením, zničením, stratou alebo zneužitím,
-	používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov  príslušnými orgánmi,
-	viesť majetok v predpísanej evidencii v súlade s platnou úpravou (napr. zákon o účtovníctve).

(3) Na rozmnoženie, zveľaďovanie a údržbu majetku obce možno zorganizovať obecnú zbierku, povoliť lotériu alebo inú podobnú hru v súlade so všeobecne záväznými právnymi predpismi.
(4) V majetkovoprávnych vzťahoch obce je štatutárny orgán starosta.
(5)  Za používanie majetku obce a poskytovanie služieb možno vyberať finančnú úhradu v súlade s platnou právnou úpravou a stanoveným cenníkom.
(6) Podrobnosti o hospodárení a nakladaní s majetkom obce upravujú "Zásady hospodárenia s majetkom obce Nedožery-Brezany", ktoré určuje obecné zastupiteľstvo v Nedožeroch-Brezanoch (§ 11 ods. 4 písm.a) zák.  č. 369/1990 Zb. o obecnom zriadení v platnom znení a § 9 ods.1 zák. SNR č. 138/1991 Zb. o majetku obcí v znení zmien a doplnkov).
(7) Zásady hospodárenia s majetkom obce, ktoré určí obecné zastupiteľstvo, upravia najmä:
a) práva a povinnosti organizácií, ktoré obec zriadila, pri správe majetku obce, 
b) podmienky odňatia majetku organizáciám, ktoré obec zriadila, 
c) postup prenechávania majetku do užívania, 
d) nakladanie s cennými papiermi, 
e) ktoré úkony organizácií podliehajú schváleniu orgánmi obce,
f) spôsoby výkonu práv vyplývajúcich z vlastníctva cenných papierov a majetkových podielov na právnických osobách založených obcou alebo v ktorých má obec postavenie ovládajúcej osoby alebo rozhodujúci vplyv, s dôrazom na transparentnosť a efektívnosť nakladania s majetkom.
(8) Okrem toho zásady špecifikujú majetok obce Nedožery-Brezany, nadobúdanie a prevody vlastníctva majetku obce,  správu majetku obce, hospodárenie a nakladanie s pohľadávkami a majetkovými právami obce, aukčný predaj vecí, kontrolu dodržiavania zásad hospodárenia s majetkom, odpustenie pohľadávok obce a podobne.

§  7
Zriaďovanie organizácií a právnických osôb
(1) Obecné zastupiteľstvo môže zakladať, zriaďovať a kontrolovať rozpočtové a príspevkové organizácie, ako aj právnické osoby s majetkovou účasťou obce.
(2) Podrobný postup zakladania, zriaďovania a kontroly rozpočtových a príspevkových organizácií a vymedzenie ich práv a povinností upraví obecné zastupiteľstvo v samostatných zásadách.
(3) Právnické osoby s majetkovou účasťou obce obec zakladá, resp. zriaďuje v súlade s platnou právnou úpravou. Pritom musí dbať na to, aby v činnosti takýchto subjektov boli zahrnuté aj činnosti samosprávneho charakteru a aby činnosť týchto subjektov napomáhala všestrannému rozvoju obce.

Financovanie a rozpočet obce Nedožery-Brezany
§ 8
Financovanie
(1) Obec financuje svoje potreby predovšetkým z vlastných príjmov.
(2) Obec môže financovať svoje úlohy aj z prostriedkov združených s inými obcami, (mestami) príp. s inými právnickými a fyzickými osobami. Obec môže financovať zabezpečovanie svojich potrieb aj zo zisku resp. z výnosov jednotlivých subjektov obce, prípadne tých, kde obec má majetkový alebo iný vklad.
(3) Obci môžu byť poskytnuté dotácie zo štátneho rozpočtu Slovenskej republiky alebo Európskej únie, prípadne iné podpory z rôznych zdrojov.

§ 9
Rozpočet
(1)  Základom  finančného hospodárenia  obce  Nedožery-Brezany je rozpočet obce zostavovaný
na obdobie jedného kalendárneho roka a schvaľovaný obecným zastupiteľstvom. Obecné zastupiteľstvo schvaľuje tiež jeho zmeny, kontroluje jeho čerpanie a schvaľuje záverečný účet obce. Zároveň berie na vedomie viacročný rozpočet obce.
(2) Pred schválením sa rozpočet obce musí zverejniť najmenej na pätnásť dní na úradnej tabuli a na internetovej stránke obce, aby sa k nemu mohli obyvatelia obce vyjadriť (§ 9 ods. 2 zák. SNR č. 369/1990 Zb. v znení zmien a doplnkov). To isté sa týka záverečného účtu obce a návrhu na vyhlásenie dobrovoľnej zbierky.
(3) Rozpočet obce obsahuje príjmovú a výdavkovú časť. Príjmovú časť rozpočtu obce tvoria príjmy uvedené v § 5 zákona NR SR 583/2004 Z.z. o rozpočtových pravidlách územnej samosprávy v platnom znení.
(4) Výdavkovú časť rozpočtu obce tvoria výdavky uvedené v § 7 zákona NR SR 583/2004 Z.z. o rozpočtových pravidlách územnej samosprávy v platnom znení.
(5) Prebytky rozpočtu obce sa prevedú do mimorozpočtových peňažných fondov obce v zmysle platnej legislatívy, alebo do rozpočtu obce na ďalší kalendárny rok.
(6) Obecný úrad vedie účtovníctvo obce v zmysle zákona NR SR č. 431/2002 Z.z. o účtovníctve v platnom znení. 
(7) Hospodárenie s prostriedkami rozpočtu obce sa riadi osobitnými právnymi predpismi (Zákon č. 523/2004 Z.z. o rozpočtových pravidlách verejnej správy a 583/2004 Z.z. o rozpočtových pravidlách územnej samosprávy a o zmene a doplnení niektorých zákonov).
(8) Obec môže využívať ekonomické nástroje (dane, poplatky, pokuty a iné) ako regulatívy na zabezpečenie samosprávnych a ostatných funkcií obce.
(9) Výsledky hospodárenia obce, vrátane výsledkov hospodárenia peňažných fondov obsahuje záverečný účet obce, ktorý schvaľuje obecné zastupiteľstvo.
(10) Ročnú účtovnú závierku obce Nedožery-Brezany overuje audítor. (§9 ods. 4 zák. SNR č. 369/1990 Zb. v znení zmien a doplnkov).
(11) Obec v súlade so zákonom o účtovníctve zostavuje výročnú správu.

§ 10
Rozpočtové provizórium
(1) Ak nebude rozpočet obce na nasledujúci rozpočtový rok schválený do 31. decembra bežného roka, riadi sa rozpočtové hospodárenie v čase od 1. januára rozpočtového roka do schválenia rozpočtu obecným zastupiteľstvom rozpočtovým provizóriom.
(2) Rozpočtové príjmy a výdavky uskutočnené v čase rozpočtového provizória sa zúčtujú do rozpočtu obce po jeho schválení v obecnom zastupiteľstve.
(3) Podrobnejšiu úpravu hospodárenia v období rozpočtového provizória upravuje § 11 zákona č. 583/2004 Z.z.

Orgány obce Nedožery-Brezany
§ 11
Základné ustanovenia
(1) Orgánmi obce sú:
a) obecné zastupiteľstvo,
b) starosta obce.
(2) Obecné zastupiteľstvo v Nedožeroch-Brezanoch môže zriaďovať, podľa potreby alebo podľa osobitných predpisov orgány potrebné na samosprávu obce ako napríklad:
a) obecná rada,
b) komisie obecného zastupiteľstva,
c) zbor pre občianske záležitosti.
(3) Obecné zastupiteľstvo podľa potreby zriaďuje aj iné stále alebo dočasné iniciatívne, výkonné a kontrolné orgány a určuje im náplň práce.
(4) Obecné zastupiteľstvo podľa potreby zriaďuje, zrušuje a kontroluje rozpočtové a príspevkové organizácie obce a na návrh starostu vymenováva a odvoláva ich vedúcich (riaditeľov), zakladá a zrušuje obchodné spoločnosti a iné právnické osoby a schvaľuje zástupcov obce do ich štatutárnych a kontrolných orgánov ako aj schvaľuje majetkovú účasť obce v právnickej osobe.
(5)  Na základe uznesenia OZ môžu byť zriadené najmä: 
a) miestna ľudová knižnica,
b) obecné múzeum,
c) školské zariadenia.
d) dobrovoľný hasičský zbor
(6) Osobitné postavenie má hlavný kontrolór obce, ktorého volí obecné zastupiteľstvo. (§18a ods.5 zák. SNR č. 369/1990 Zb. v znení zmien a doplnkov).

§ 12
Obecné zastupiteľstvo obce Nedožery-Brezany
(1) Obecné zastupiteľstvo v Nedožeroch-Brezanoch je zastupiteľský zbor obce Nedožery-Brezany zložený z poslancov zvolených v priamych voľbách obyvateľmi obce Nedožery-Brezany.
(2) Obecné zastupiteľstvo v Nedožeroch-Brezanoch má 7 až 9 poslancov podľa rozhodnutia predchádzajúceho zastupiteľstva. Počet poslancov počas celého volebného obdobia ostáva nezmenený.
(3) Funkčné obdobie poslancov končí zložením sľubu poslancov novozvoleného obecného zastupiteľstva.

§ 13
      Úlohy obecného zastupiteľstva   
(1)  Obecné zastupiteľstvo (ďalej len “OZ“) rozhoduje o všetkých základných otázkach života obce Nedožery-Brezany a vykonáva svoju vyhradenú právomoc podľa § 11 ods.4 zák. SNR č. 369/1990 Zb. o obecnom zriadení v znení neskorších zmien a doplnkov.

(2) Obecnému zastupiteľstvu je vyhradené najmä:
a) určovať zásady hospodárenia a nakladania s majetkom obce a s majetkom štátu, ktorý užíva, schvaľovať najdôležitejšie úkony týkajúce sa tohto majetku a kontrolovať hospodárenie s ním, 
b) schvaľovať rozpočet obce a jeho zmeny, kontrolovať jeho čerpanie a schvaľovať záverečný účet obce, schvaľovať emisiu komunálnych dlhopisov, schvaľovať zmluvu uzavretú podľa § 20 ods. 1 zákona č. 369/1990 Zb., rozhodovať o prijatí úveru alebo pôžičky, o prevzatí záruky za poskytnutie návratnej finančnej výpomoci zo štátneho rozpočtu; v rozsahu určenom zastupiteľstvom môže zmeny rozpočtu vykonávať starosta,
c) schvaľovať územný plán obce alebo jej časti a koncepcie rozvoja jednotlivých oblastí života obce, 
d) rozhodovať o zavedení a zrušení miestnej dane a ukladať miestny poplatok, 
e) určovať náležitosti miestnej dane alebo miestneho poplatku a verejnej dávky a rozhodovať o prijatí úveru alebo pôžičky, 
f) vyhlasovať miestne referendum o najdôležitejších otázkach života a rozvoja obce a zvolávať zhromaždenie obyvateľov obce, 
g) uznášať sa na nariadeniach,
h) schvaľovať dohody o medzinárodnej spolupráci a členstvo obce v medzinárodnom združení podľa § 21 ods. 1 zákona č. 369/1990 Zb., 
i) určiť plat starostu podľa osobitného zákona a určiť najneskôr 90 dní pred voľbami na celé funkčné obdobie rozsah výkonu funkcie starostu; zmeniť počas funkčného obdobia na návrh starostu rozsah výkonu jeho funkcie, 
j) voliť a odvolávať hlavného kontrolóra obce (ďalej len "hlavný kontrolór"), určiť rozsah výkonu funkcie hlavného kontrolóra a jeho plat, schvaľovať odmenu hlavnému kontrolórovi, 
k) schvaľovať štatút obce, rokovací poriadok obecného zastupiteľstva a zásady odmeňovania poslancov, 
l) zriaďovať, zrušovať a kontrolovať rozpočtové a príspevkové organizácie obce a na návrh starostu vymenúvať a odvolávať ich vedúcich (riaditeľov), zakladať a zrušovať obchodné spoločnosti a iné právnické osoby a schvaľovať zástupcov obce do ich štatutárnych a kontrolných orgánov, ako aj schvaľovať majetkovú účasť obce v právnickej osobe, 
m) schvaľovať združovanie obecných prostriedkov a činností a účasť v združeniach, ako aj zriadenie spoločného regionálneho alebo záujmového fondu, 
n) zriaďovať a zrušovať orgány potrebné na samosprávu obce a určovať náplň ich práce, 
o) udeľovať čestné občianstvo obce, obecné vyznamenania a ceny, 
p) ustanoviť erb obce, vlajku obce, pečať obce, prípadne znelku obce. 
(3) Obecné zastupiteľstvo si môže vyhradiť rozhodovanie o akejkoľvek ďalšej otázke života obce, pokiaľ má charakter zásadnej a základnej otázky týkajúcej sa života v obci a nie je vo výhradnej kompetencii starostu.
(4) Medzi starostom a obecným zastupiteľstvom neexistuje vzťah nadriadenosti a podriadenosti. Starosta má monokratické postavenie a OZ je kolektívny orgán. Kompetencie týchto orgánov obce sú spravidla vymedzené zákonom.
(5) Podrobnú úpravu pravidiel rokovania obecného zastupiteľstva, najmä prípravu a obsah rokovania, prípravu materiálov a podkladov na rokovanie, spôsob uznášania sa a prijímania všeobecne väzných nariadení obce, uznesení obecného zastupiteľstva a zabezpečovania úloh týkajúcich sa ostatnej samosprávy stanovuje Rokovací poriadok Obecného zastupiteľstva v Nedožeroch-Brezanoch.
§ 14
Starosta obce
(1) Predstaviteľom obce a najvyšším výkonným orgánom obce je starosta, ktorého volia obyvatelia obce v priamych voľbách. Funkcia starostu je verejná funkcia.
Funkčné obdobie starostu sa skončí zložením sľubu novozvoleného starostu.

(2) Starosta je štatutárnym orgánom obce.  Rozhoduje o právach a právom chránených záujmoch alebo povinnostiach fyzických osôb a právnických osôb v oblasti verejnej správy. Ako štatutár vystupuje v majetkovo-právnych vzťahoch obce, pracovno-právnych vzťahoch pracovníkov obce, v administratívnych vzťahoch, v správnom a inom konaní, v oblasti miestnych daní a poplatkov v zmysle dotknutých právnych noriem  (napr. §13 ods.5 zák. SNR č. 369/1990 Zb. o obecnom zriadení v znení zmien a doplnkov; §1a zák. SNR č. 511/1992 Zb. o správe daní a poplatkov v znení zmien a doplnkov). 
(3) Starosta môže rozhodovaním o právach, právom chránených záujmoch alebo povinnostiach fyzických osôb a právnických osôb v oblasti verejnej správy písomne poveriť zamestnanca obce. Poverený zamestnanec obce rozhoduje v mene obce v rozsahu vymedzenom v písomnom poverení.
(4) Starosta najmä:
a) zvoláva a vedie zasadnutia obecného zastupiteľstva a obecnej rady, ak zákon o obecnom zriadení neustanovuje inak, a podpisuje ich uznesenia, 
b) vykonáva obecnú správu, 
c) zastupuje obec vo vzťahu k štátnym orgánom, k právnickým a fyzickým osobám, 
d) vydáva pracovný poriadok, organizačný poriadok obecného úradu a poriadok odmeňovania zamestnancov obce; informuje obecné zastupiteľstvo o vydaní a zmenách organizačného poriadku obecného úradu,
e) rozhoduje vo všetkých veciach správy obce, ktoré nie sú zákonom alebo štatútom obce vyhradené obecnému zastupiteľstvu,
f) uschováva obecnú zástavu a používa obecné insígnie,
g) podpisuje všeobecne záväzné nariadenia obce a uznesenia obecného zastupiteľstva.
(5) Starosta môže pozastaviť výkon uznesenia obecného zastupiteľstva, ak sa domnieva, že odporuje zákonu alebo je pre obec zjavne nevýhodné tak, že ho nepodpíše v lehote najneskôr do 10 dní od ich schválenia obecným zastupiteľstvom. Toto je povinný oznámiť obyvateľom obce a zastupiteľstvu. Zároveň prerokuje uznesenie obecného zastupiteľstva pred pozastavením jeho výkonu v obecnej rade a to v lehote do 10 dní od ich schválenia obecným zastupiteľstvom. Podrobný postup riešenia takéhoto prípadu ustanovuje § 13 ods. 6 až 8 zákona č. 369/1990 Zb. v platnom znení.
§ 15
Zástupca starostu
(1) Starosta má jedného zástupcu, ktorého spravidla na celé funkčné obdobie poverí zastupovaním starosta  do 60 dní od zloženia sľubu starostu; ak tak neurobí, zástupcu starostu zvolí obecné zastupiteľstvo. Zástupca starostu  môže byť len poslanec. 
(2) Zástupca starostu zastupuje starostu počas jeho neprítomnosti alebo jeho nespôsobilosti na výkon funkcie v rozsahu stanovenom v písomnom poverení. 
(3) Starosta môže zástupcu starostu kedykoľvek odvolať. Odvolanému zástupcovi starostu nezaniká poslanecký mandát. 
(4) Ak zanikne mandát starostu pred uplynutím funkčného obdobia podľa § 13a ods. 1 písm. c) až i),  plní úlohy starostu v plnom rozsahu zástupca starostu vtedy mu patrí plat podľa osobitného zákona. 
(5) Zástupca starostu je riadnym členom obecnej rady.
(6) Zástupca starostu zastupuje starostu v rozsahu určenom v písomnom poverení o obsahu ktorého starosta informuje zastupiteľstvo.
(7) V osobitných prípadoch zvoláva alebo vedie zasadnutia obecného zastupiteľstva a obecnej rady § 12 zákona č. 369/1990 Zb.

(8) Zástupca starostu nesmie zasahovať do výlučnej pôsobnosti starostu.
(9) Za vykonanú prácu v prospech obce sa zástupcovi starostu poskytuje odmena v zmysle zásad odmeňovania schválených obecným zastupiteľstvom.

§ 16
Hlavný kontrolór obce
(1) Hlavného kontrolóra volí a odvoláva do funkcie obecné zastupiteľstvo na 6 rokov.  Hlavný kontrolór je zamestnancom obce a za svoju činnosť zodpovedá obecnému zastupiteľstvu. Na pracovnoprávne vzťahy hlavného kontrolóra sa vzťahuje zákonník práce, ak zákon o obecnom zriadení alebo zákon č. 552/2003 Z.z. o výkone práce vo verejnom záujme neustanovuje inak. 
(2) Na zvolenie hlavného kontrolóra je potrebné dodržať postup podľa § 18a zákona o obecnom zriadení.
(3) Funkcia hlavného kontrolóra je nezlučiteľná s funkciou:
 - poslanca obecného zastupiteľstva,
 - starostu,
 - člena orgánu právnickej osoby, ktorej zriaďovateľom alebo zakladateľom je obec,
 - iného zamestnanca obce,
 - podľa osobitného zákona (napr. zákon č. 154/2001 Z.z.).
(4) Hlavný kontrolór môže vykonávať kontrolnú činnosť pre viaceré obce. Dotknuté obce o tom uzatvoria zmluvu podľa § 20a zákona o obecnom zriadení.
(5) Obec pri výkonne samosprávy utvára účinný systém kontroly a vytvára vhodné organizačné, finančné, personálne a materiálne podmienky na jeho nezávislý výkon.
(6) Kontrolnou činnosťou sa rozumie kontrola zákonnosti, účinnosti, hospodárnosti a efektívnosti pri hospodárení a nakladaní s majetkom a majetkovými právami obce, ako aj s majetkom ktorý obec užíva podľa osobitných predpisov (zákon č. 278/1993 Z. z. o správe majetku štátu), kontrola príjmov, výdavkov a finančných operácií obce, kontrola vybavovania sťažností a petícií, kontrola dodržiavania všeobecne záväzných právnych predpisov vrátane nariadení obce, kontrola plnenia uznesení obecného zastupiteľstva, kontrola dodržiavania interných predpisov obce a kontrola plnenia ďalších úloh ustanovených osobitnými predpismi (napr. zákon č. 583/2004 Z. z. o rozpočtových pravidlách územnej samosprávy v platnom znení, atď.). Kontrolná činnosť sa nevzťahuje na konanie, v ktorom o právach, právom chránených záujmoch alebo o povinnostiach právnických osôb alebo fyzických osôb rozhoduje obec v správnom konaní podľa § 27 zákona o obecnom zriadení.
(7) Kontrolnej činnosti podlieha:
-  obecný úrad,
-  rozpočtové a príspevkové organizácie zriadené obcou,
-  právnické osoby, v ktorých má obec majetkovú účasť, a iné osoby, ktoré nakladajú s majetkom obce alebo ktorým bol majetok obce prenechaný na užívanie, a to v rozsahu dotýkajúcom sa tohto majetku,
-  osoby, ktorým boli poskytnuté z rozpočtu obce účelové dotácie, alebo nenávratné finančné výpomoci podľa osobitného predpisu (podľa zákonov o rozpočtových pravidlách) v rozsahu nakladania s týmito prostriedkami.
(8) Hlavný kontrolór pri výkone kontrolnej činnosti postupuje podľa pravidiel, ktoré ustanovuje zákon č. 502/2001 Z.z. o finančnej kontrole a vnútornom audite a o zmene a doplnení niektorých zákonov v znení neskorších zmien a doplnkov. Ak sa pri výkone kontrolnej činnosti nedá použiť, alebo uplatniť citovaný zákon, hlavný kontrolór môže postupovať v zmysle druhej časti zákona NR SR č. 10/1996 Z.z. – “Všeobecné zásady kontrolnej činnosti”. Ďalšie podrobnosti o pravidlách kontrolnej činnosti môže určiť obecné zastupiteľstvo uznesením.

(9) V rámci svojich úloh hlavný kontrolór:
a)	vykonáva kontrolu v rozsahu ustanovení bodu (6),
b)	predkladá obecnému zastupiteľstvu raz za šesť mesiacov návrh plánu kontrolnej činnosti,
c)	vypracúva odborné stanoviská k návrhu rozpočtu obce a návrhu záverečného účtu obce pred jeho schválením v obecnom zastupiteľstve,
d)	predkladá správu o výsledkoch kontroly priamo obecnému zastupiteľstvu na jeho najbližšom zasadnutí,
e)	predkladá obecnému zastupiteľstvu najmenej raz ročne správu o kontrolnej činnosti, a to do 60 dní po uplynutí kalendárneho roku,
f)	spolupracuje so štátnymi orgánmi vo veciach kontroly hospodárenia s prostriedkami pridelenými obci zo štátneho rozpočtu alebo zo štrukturálnych fondov Európskej únie,
g)	vybavuje sťažnosti, ak tak ustanovuje osobitný zákon, 
h)	je povinný vykonať kontrolu, ak ho o to požiada obecné zastupiteľstvo,
i)	plní ďalšie úlohy ustanovené osobitným zákonom.
(10) Hlavný kontrolór sa zúčastňuje na zasadnutiach obecného zastupiteľstva a obecnej rady s hlasom poradným. Môže sa zúčastňovať aj na zasadnutiach komisií zriadených obecným zastupiteľstvom. 
(11) Hlavný kontrolór je oprávnený nahliadať do dokladov, ako aj do iných dokumentov v rozsahu kontrolnej činnosti podľa bodu (6).
(12) Hlavný kontrolór je povinný na požiadanie bezodkladne sprístupniť výsledky kontrol každému poslancovi obecného zastupiteľstva alebo starostovi.

§ 17
Obecná rada
(1) Ak OZ zriadi obecnú radu, táto je zložená z 3 poslancov obecného zastupiteľstva.
Obecnú radu volí obecné zastupiteľstvo, ktoré ju môže odvolať, príp. aj niektorého z jej členov.
(2) Obecná rada je iniciatívnym, výkonným a kontrolným orgánom obecného zastupiteľstva a zároveň plní funkciu poradného orgánu starostu.
(3) Obecná rada sa schádza podľa schváleného časového plánu práce a podľa potreby, najmenej raz za tri mesiace. Jej zasadnutia zvoláva a vedie starosta, v jeho neprítomnosti alebo na základe poverenia zástupca starostu.
(4) Obecná rada najmä:
a)	vykonáva úlohy, ktoré jej uznesením stanovilo obecné zastupiteľstvo, prerokováva niektoré záležitosti života obce a podáva iniciatívne návrhy na ich riešenie starostovi a následne obecnému zastupiteľstvu,
b)	predkladá starostovi podnety a pripomienky, ktoré by mali prispieť k rozvoju a zveľadeniu obce a zefektívniť činnosť orgánov obce, 
c) na základe poverenia zastupiteľstva vykonáva kontrolnú činnosť  v rozsahu a spôsobom, ktorý neodporuje  osobitným predpisom a ktorým nezasahuje do výhradných kompetencií volených orgánov obce,
d) prerokuje so starostom uznesenie obecného zastupiteľstva pred jeho pozastavením,
e) plní ďalšie úlohy podľa uznesení obecného zastupiteľstva.
(5) Obecná rada je spôsobilá rokovať, ak je prítomná nadpolovičná väčšina všetkých členov rady. Na prijatie uznesenia obecnej rady je potrebný súhlas nadpolovičnej väčšiny všetkých jej členov.

§ 18
Komisie obecného zastupiteľstva
(1) Komisie zriaďuje ako stále alebo dočasné poradné, iniciatívne a kontrolné orgány obecné zastupiteľstvo.
(2) Úlohou komisií je pripravovať odborné stanoviská pre potreby obecného zastupiteľstva. Komisie najmä vypracúvajú stanoviská, návrhy a podnety na riešenie otázok života v obci a predkladajú ich orgánom obce.
(3) Komisie sa podieľajú na príprave podkladov pri tvorbe programového rozpočtu v dotknutej oblasti.
(4) Obecné zastupiteľstvo môže poveriť jednotlivé komisie napríklad na kontrolu spôsobu realizácie uznesení obecného zastupiteľstva, dozor nad hospodárením s majetkom obce, prípadne majetkom obce prenechaným  na dočasné užívanie, dozor  na podnikateľskú a investičnú činnosť v obci,  na vybavenia sťažností, oznámení, podnetov, príp. pripomienky obyvateľov obce.
(5) Ak obecné zastupiteľstvo zriadilo jednotlivé komisie ako svoj poradný orgán, vypočuje na požiadanie predsedu komisie pred prijatím rozhodnutia vo veci, pre ktorú bol poradný orgán zriadený, jeho stanovisko.
(6) Komisie pracujú samostatne a iniciatívne. Uznesenia komisií sú výstupom kolektívneho orgánu.
(7) Zloženie, úlohy komisií a ich náplň práce určuje obecné zastupiteľstvo. Komisie nemajú rozhodovaciu právomoc. Svoju činnosť nesmú vykonávať nad rámec zákona a tohto štatútu.
(8) Komisie sú zložené z poslancov obecného zastupiteľstva a z odborníkov v príslušnej oblasti.
(9) Obecné zastupiteľstvo volí predsedu komisie, ktorým je vždy poslanec obecného zastupiteľstva  a členov komisií. Obecné zastupiteľstvo komisiám vymedzuje úlohy podľa miestnych podmienok a potrieb.
(10) Komisie, ktoré zriaďuje Obecné zastupiteľstvo v Nedožeroch-Brezanoch sa  zaoberajú problematikou najmä:
- financií a obchodu,
- výstavby, územným plánom a rozvojom obce,
- životným prostredím,
- kultúrou, mládežou a spoločenskými podujatiami obce,
- športom a cestovným ruchom,
- sociálnymi vecami,
- verejným poriadkom.
           (11) V prípade potreby a vhodnosti vytvorí obecné zastupiteľstvo ďalšie komisie.
           (12) Komisie sa schádzajú podľa potreby. Komisie zvoláva a vedie predseda komisie. 
Predseda komisie:
- riadi a organizuje prácu komisie, zvoláva jej schôdze a vedie ich priebeh, pripravuje program   
   schôdze,
- zostavuje plán činnosti,
- koordinuje činnosť jednotlivých členov komisie, 
- spolupracuje  s vedením obce a s ostatnými komisiami obecného zastupiteľstva,
- prezentuje uznesenia komisie obecnému zastupiteľstvu,
- informuje členov komisie o záveroch zastupiteľstva v záležitostiach, ktoré riešili jednotlivé
   komisie,
- zastupuje komisiu navonok.

§ 19
Obecný úrad
(1) Obecný úrad zabezpečuje organizačné a administratívne veci obecného zastupiteľstva a starostu, ako aj orgánov zriadených obecným zastupiteľstvom Obecný úrad nemá právnu subjektivitu.
(2) Obecný úrad vykonáva odborné, administratívne a organizačné práce súvisiace s plnením úloh obce, najmä:
a) zabezpečuje písomnú agendu orgánov samosprávy obce,
b) pripravuje odborné podklady a iné písomnosti na rokovanie obecného zastupiteľstva, obecnej  
    rady a komisií obecného zastupiteľstva,
c) pripravuje rozhodnutia vydávané v správnom konaní, v daňovom a poplatkovom konaní,
d) vykonáva nariadenia obce, uznesenia obecného zastupiteľstva a rozhodnutia starostu,
e) koordinuje činnosť organizácií a ďalších subjektov v pôsobnosti obce,
f) organizačno-technicky zabezpečuje plnenie úloh štátnej správy, prenesených na obce.
(3) Prácu obecného úradu riadi starosta. Starosta môže vymenovať prednostu, ktorý na základe  pracovnej náplne a pokynov starostu vedie a organizuje  prácu obecného úradu. Prednosta za svoju činnosť zodpovedá starostovi.
(4) Vnútornú organizáciu Obecného úradu, najmä jeho organizačné členenie, pôsobnosť jednotlivých pracovníkov, zásady riadenia, odmeňovania, zásady vnútornej organizácie a  štruktúry úradu a tiež ich vzájomné vzťahy obsahujú dokumenty: pracovný poriadok, organizačný poriadok obecného úradu a poriadok odmeňovania zamestnancov obce, ktoré vydáva starosta obce. Starosta informuje obecné zastupiteľstvo o vydaní a zmenách organizačného poriadku obecného úradu.

§ 20
Miestne referendum
(1) V rozhodovaní o najdôležitejších otázkach života a rozvoja obce vyhlasuje obecné zastupiteľstvo miestne referendum.
(2) Obecné zastupiteľstvo musí vyhlásiť miestne referendum ak ide o návrh : (§ 11a ods. l zák. SNR č. 369/1990 Zb. v znení zmien a doplnkov)
a)	na zlúčenie, rozdelenie alebo zrušenie obce, ako aj zmenu názvu obce,
b)	odvolanie starostu,
c)	petície skupiny obyvateľov obce v počte aspoň 30% oprávnených voličov ku dňu podania tejto petície.
(3) Obecné zastupiteľstvo môže vyhlásiť miestne referendum pred rozhodnutím o ďalších dôležitých veciach, týkajúcich sa postavenia a rozvoja obce alebo života obyvateľov obce.
(4) Miestne referendum je platné, ak sa ho zúčastní aspoň polovica  oprávnených voličov a ak bolo rozhodnutie prijaté nadpolovičnou väčšinou platných hlasov účastníkov referenda.
§ 21
Verejné zhromaždenie obyvateľov obce
 (1) Na prerokovanie obecných vecí môže obecné zastupiteľstvo zvolať zhromaždenie obyvateľov obce alebo jej časti.
(2) Obecné zastupiteľstvo zvolá verejné zhromaždenie obyvateľov obce, príp. jeho časti vždy, ak o to požiada aspoň 1/3 poslancov obecného zastupiteľstva.

(3) Verejné zhromaždenie možno tiež zvolať v stanovenom termíne na základe plánu verejných zhromaždení schválených uznesením obecného zastupiteľstva.
(4) Podmienky organizovania a uskutočňovania verejného zhromaždenia ako aj podmienky hlasovania môže obecné zastupiteľstvo upraviť podrobne vo všeobecne záväznom nariadení.
(5) Verejné zhromaždenie sa zvoláva oznámením na úradnej tabuli obecného úradu v Nedožeroch-Brezanoch, na ďalších tabuliach v obci a iným vhodným spôsobom (napr. vyhlásením v obecnom rozhlase, na internete a pod.). O prerokovanej problematike sa spisuje písomná zápisnica, ktorej súčasťou má byť prezenčná listina prítomných obyvateľov obce, resp. časti obce.
(6) Ak sa zvolá verejné zhromaždenie podľa § 24 ods. 2 štatútu obce Nedožery-Brezany, organizačne ho zabezpečujú poslanci, ktorí požiadali o zvolanie verejného zhromaždenia. V takomto prípade je obecný úrad povinný poskytnúť im súčinnosť najmä pri zverejnení termínu a programu zhromaždenia ako aj pri zabezpečení priestorov zhromaždenia v dostatočnom časovom predstihu.

Poslanci obecného zastupiteľstva obce Nedožery-Brezany
§ 22
Úvodné ustanovenie
(1) Poslancov obecného zastupiteľstva volia obyvatelia obce v priamych voľbách.
Spôsob voľby a počty poslancov sú určené osobitnými právnymi predpismi.
(2) Poslanci dbajú o to, aby všetkou svojou činnosťou boli hodní dôvery svojich voličov. Pri výkone svojej funkcie sa riadia obecnými záujmami. Svoju činnosť vykonávajú  v súlade so sľubom poslanca. Sú povinní uprednostniť verejný záujem pred osobným záujmom.

§ 23
Vznik a zánik poslaneckého mandátu
(1) Poslanec nadobúda svoje práva a povinnosti po zložení sľubu poslanca. Postup pri voľbách upravuje osobitný zákon.
(2) Funkčné obdobie poslancov začína zložením sľubu a končí zložením sľubu novozvolených poslancov. Zánik mandátu poslanca je upravený zákonom o obecnom zriadení č. 369/1990 Z.z. § 25 ods. 2. Poslanec je povinný písomne, ústne resp. telefonicky ospravedlniť svoju neúčasť na obecnom zastupiteľstve  starostovi obce.

§ 24
Práva a povinnosti poslancov
(1) Poslanec je oprávnený najmä:
a) predkladať obecnému zastupiteľstvu a ostatným orgánom samosprávy obce návrhy, podnety, pripomienky a námety,
b) interpelovať starostu, príp. členov obecnej rady vo veciach týkajúcich sa ich práce,
c) požadovať od vedúcich rozpočtových, príspevkových organizácií a iných subjektov s majetkovou účasťou obce vysvetlenia vo veciach  týkajúcich sa ich činnosti,
d) požadovať informácie a vysvetlenia od fyzických a právnických osôb, ktoré vykonávajú v obci podnikateľskú činnosť vo veciach týkajúcich sa dôsledkov ich podnikania v obci,
e) zúčastňovať sa na previerkach, kontrolách, na vybavovaní sťažností, oznámení a podnetov, ktoré vykonávajú orgány samosprávy,
f) požadovať vysvetlenie od štátnych orgánov vo veciach potrebných pre riadny výkon poslaneckej funkcie.
(2) Poslanec je povinný najmä:
a) zložiť zákonom predpísaný sľub na ustanovujúcom zasadnutí obecného zastupiteľstva, ktorého sa zúčastní,
b) zúčastňovať sa na zasadnutiach obecného zastupiteľstva a jeho orgánov, do ktorých bol zvolený,
c) dodržiavať štatút obce a rokovací poriadok obecného zastupiteľstva v Nedožeroch-Brezanoch, zásady odmeňovania, ako aj ďalšie organizačné normy a predpisy,
d) obhajovať záujmy obce a jej obyvateľov,
e) dodržiavať všeobecne záväzné nariadenia obce a v rámci svojich možností a schopností
vykonávať ich kontrolu a rešpektovanie.

§ 25
Náhrady poslancov
(1)	Funkcia poslanca sa zásadne vykonáva bez prerušenia pracovného alebo obdobného pomeru.
Za jeho výkon však môže obec poskytnúť odmenu. Poslancovi patrí náhrada skutočných výdavkov, ktoré mu v súvislosti s výkonom funkcie poslanca vznikli a to podľa osobitných predpisov platných pre pracovníkov v pracovnom pomere.
(2) Ak poslanec požiada podľa odseku (1) o náhradu ušlej mzdy a táto mu bude vyplatená,
stráca nárok na odmenu za to isté obdobie v zmysle schválených zásad  odmeňovania poslancov. 
(3) Poslanec nesmie byť pre výkon svojej funkcie ukrátený na právach ani nárokoch vyplývajúcich z pracovného pomeru.
(4) Starostovi a poslancom obecného zastupiteľstva, ktorí sú pre výkon funkcie uvoľnení zo zamestnania sa zachováva pracovný pomer. Namiesto mzdy im patrí odmena (plat).

§ 26
Vzťah obce k iným obciam a mestám
 (1) Veci spoločného záujmu obce Nedožery-Brezany a okolitých miest a obcí sa riešia dohodou obce s okolitými mestami a obcami.
(2) Ak obce spolupracujú na základe zmluvy uzavretej na účel uskutočnenia konkrétnej úlohy alebo činnosti, na základe zmluvy o zriadení združení obcí, zriadení alebo založení právnickej osoby podľa osobitného zákona, musí mať takáto zmluva písomnú formu  a na jej platnosť je potrebný súhlas nadpolovičnej väčšiny všetkých poslancov každej obce, ktorá je účastníkom zmluvy.
(3) Obec môže k obhajobe svojich práv a záujmov vytvárať združenia, nadväzovať partnerské vzťahy a spolupracovať s obcami a mestami iných štátov a byť členom medzinárodných združení.

§ 27
Vzťahy  s orgánmi štátu, samospráv, a inými subjektmi
(1)  Obec pri plnení svojich úloh spolupracuje s orgánmi štátu a územnej samosprávy a to najmä so samosprávnym krajom, inými obcami, obvodným úradom, územne špecializovanými úradmi štátnej správy, právnickými a fyzickými osobami, vysokými školami, výskumnými ústavmi a ďalšími štátnymi orgánmi (prokuratúrou, súdom, políciou a pod.).

(2) Obec spolupracuje pri zabezpečovaní rozvoja obce a na prospech obce s podnikateľskými subjektmi, s politickými stranami a hnutiami a občianskymi združeniami, ktoré pôsobia na území obce.

§ 28
Dobrovoľný hasičský zbor
(1) V obci Nedožery-Brezany pôsobí Dobrovoľný hasičský zbor, ktorý zriaďuje Obecné zastupiteľstvo v Nedožeroch-Brezanoch. Obecné zastupiteľstvo tiež určuje jeho organizáciu, objem mzdových prostriedkov a rozsah technických prostriedkov potrebných na jeho činnosť.
(2) Na čele dobrovoľného hasičského zboru je veliteľ, ktorého vymenúva do funkcie a odvoláva obecné zastupiteľstvo na návrh starostu obce.
(3) Veliteľ dobrovoľného požiarneho zboru zodpovedá za svoju činnosť starostovi a obecnému zastupiteľstvu.
(4) Dobrovoľný hasičský zbor:
a/ vykonáva likvidáciu požiarov a následkov mimoriadnych udalostí v obci,
b/ vykonáva preventívne požiarne kontroly v obci a preventívno-výchovnú činnosť medzi občanmi obce,
c/ zabezpečuje odbornú prípravu a udržiava akcieschopnosť svojich členov (jednotky požiarnej ochrany a požiarnych hliadok) na odborné ovládanie zverenej techniky,
d/ zverenú techniku udržiava v prevádzkyschopnom stave, aby táto mohla byť kedykoľvek v prípade potreby použitá v každom čase na likvidáciu požiarov a následkov mimoriadnych udalostí, ale aj na potrebné polievanie a umývanie komunikácií v obci, 
e/ zúčastňuje sa požiarnych súťaží,
f/ spolupracuje so spoločenskými organizáciami a združeniami občanov v obci, hlavne tými, ktoré sú zamerané na pomoc pri likvidácií požiarov a následkov živelných udalostí v obci a aktívne sa podieľa na rozvoji požiarneho športu v obci,
g/ pomáha plniť úlohy na úseku požiarnej služby a civilnej obrany podľa pokynov orgánov obce.
(5) Postavenie, organizáciu, početné stavy, riadenie a samotnú činnosť dobrovoľného hasičského zboru upraví obecné zastupiteľstvo v Štatúte Dobrovoľného hasičského zboru v Nedožeroch-Brezanoch.

§ 29
Miestna ľudová knižnica
(1) Obecné zastupiteľstvo zriadilo Miestnu ľudovú knižnicu, ktorej úlohou je organizovanie, riadenie a zabezpečovanie výpožičky kníh a inej literatúry na uspokojovanie čitateľských záujmov a potrieb občanov obce.
(2) Rozpočtové náklady na činnosť Miestnej ľudovej knižnice sú položkou rozpočtu obce a sú schvaľované obecným zastupiteľstvom.
(3) O činnosti a hospodárení Miestnej ľudovej knižnice podáva správu najmenej 1x ročne vedúci knižnice, ktorého vymenúva a odvoláva obecné zastupiteľstvo.
(4) Miestna ľudová knižnica má pre plnenie svojich úloh zverených do užívania obecný majetok, ktorý predstavuje nebytové priestory v objekte budovy Obecného úradu. Vnútorné zariadenie knižnice a knižný fond, ktorého účelovým určením je využitie pre čitateľskú činnosť občanov obce a rozvoj ich kultúrneho myslenia. Za riadne užívanie zvereného majetku, jeho zachovanie a ochranu zodpovedá vedúci knižnice.
(5) Ostatné otázky upravuje Štatút Miestnej ľudovej knižnice.

§ 30
Obecné múzeum
(1) Obecné zastupiteľstvo zriadilo Obecné múzeum, ktorého úlohou je starostlivosť o zachovanie histórie obce Nedožery-Brezany a oboznamovanie s ňou žiakov, študentov a širokú verejnosť.
(2) Rozpočtové náklady na činnosť Obecného múzea sú položkou rozpočtu obce a sú schvaľované obecným zastupiteľstvom.
(3) O činnosti a hospodárení Obecného múzea podáva správu najmenej 1x ročne vedúci múzea, ktorého vymenúva a odvoláva obecné zastupiteľstvo.
(4) Obecné múzeum má pre plnenie svojich úloh zverených do užívania obecný majetok, ktorý predstavuje nebytové priestory v objekte budovy Obecného úradu. Vnútorné zariadenie múzea a historický fond, ktorého účelovým určením je využitie pre oboznámenie občanov obce s históriou obce a rozvoj ich domicilového povedomia a kultúrneho myslenia. Za riadne užívanie zvereného majetku, jeho zachovanie a ochranu zodpovedá vedúci múzea.
(5) Ostatné otázky upravuje Štatút Obecného múzea.

Symboly obce, čestné občianstvo, ceny obce a odmeny, kronika obce
Prvá časť
Symboly obce Nedožery-Brezany
§ 31
Úvodné ustanovenie
Obecné symboly sú:
a)	erb obce,
b)	vlajka obce,
c)	pečať obce.

§ 32
Erb obce Nedožery-Brezany
(1) Erb obce Nedožery-Brezany tvorí v červenom štíte na modrej pažiti strieborno odetá zlatokorunovaná, vľavo kráčajúca sv. Helena držiaca pred sebou veľký zlatý kríž a striebornú doľava smerujúcu kopiju, za ňou malý brezový strom. 
(2) Podrobné a záväzné vyobrazenie erbu obce Nedožery-Brezany tvorí prílohu č. 1 tohto štatútu.
(3) Právo použiť a používať erb obce akýmikoľvek tretími osobami je viazaný na písomný súhlas (povolenie) starostu. Súhlas starostu sa vydáva spravidla na dobu 1 roka. Záujemca o používanie obecného erbu uvedie v písomnej žiadosti formu a spôsob používania vyobrazenia erbu. 
Žiadosť musí obsahovať:
- úplný grafický návrh, spôsob a miesto použitia erbu,
- dôvod použitia,
- obdobie, na ktoré sa žiada vydanie súhlasu (povolenia).
(4) Erb obce sa používa:
a) na pečatidle obce,
b) na insígniách starostu,
c) na listinách o udelení čestného občianstva obce Nedožery-Brezany, cenách obce Nedožery-Brezany a uznaniach obce Nedožery-Brezany,
d) na budovách, kde má sídlo Obecný úrad v Nedožeroch-Brezanoch,
e) na označenie katastrálneho územia obce,
f) v rokovacích miestnostiach orgánov obce,
g) na preukazoch poslancov obce, prípadne aj pracovníkov obce,
h) na rovnošatách pracovníkov dobrovoľného hasičského zboru,
i) na označenie vozidiel obce a dobrovoľného hasičského zboru,
j) v záhlaví dokumentov, listín, písomností a tlačovín, publikácií orgánov obce a organizácií obcou zriadených, iných reklamných a propagačných materiáloch súvisiacich s prezentáciou obce.
(5) Za správne zaobchádzanie s erbom obce a za jeho ochranu zodpovedá tá fyzická alebo právnická osoba, ktorá ho použila, alebo používa.
(6) Obec Nedožery-Brezany môže určiť všeobecne záväzným nariadením podrobnejšiu úpravu používania erbu obce Nedožery-Brezany, ako aj výšku poplatkov a sankcie za neoprávnené alebo nesprávne používanie erbu.

§ 33
Vlajka obce Nedožery-Brezany
(1) Vlajka obce Nedožery-Brezany má päť pozdĺžnych pruhov vo farbách červenej, žltej, bielej, modrej a červenej. Pomer strán je 2:3 a je ukončená dvoma zástrihmi do tretiny dĺžky listu vlajky.
(2) Podrobné a záväzné vyobrazenie vlajky obce Nedožery-Brezany tvorí prílohu č. 2 tohto štatútu.
(3) Vlajku obce Nedožery-Brezany používa starosta a obecné zastupiteľstvo pri slávnostných a oficiálnych príležitostiach obecného, príp. štátneho charakteru, a to vyvesením na budovách, v ktorých sídlia, príp. v sieňach, kde sa koná slávnostné zhromaždenie. Výzvu, prípadne súhlas na použitie zástavy vydáva starosta, ktorý zároveň určí spôsob a trvanie výzdoby.
(4) Vlajka obce sa môže používať aj vo verejných sprievodoch a pri príležitostnej vnútornej výzdobe miestností a siení, ktoré sú prístupné verejnosti.
(5) Ak sa pri výzdobe používa štátna vlajka SR a obecná vlajka spoločne, sú umiestnené v rovnakej výške vedľa seba, pričom štátna  vlajka je umiestnená z čelného pohľadu vľavo ( 8 ods. 6 zák. č. 63/1993 Z.z. o štátnych symboloch SR a ich používaní).
(6) Vlajka obce sa vztyčuje zásadne na vlajkový stožiar. Vlajka sa vztyčuje a sníma pomaly a dôstojne,  pri snímaní sa nesmie dotýkať zeme. 
(7) Pri používaní a vyvesovaní vlajky  musia byť dodržiavané nasledovné pravidlá:
a) vlajka sa nesmie použiť poškodená, ani zašpinená a nesmie sa zväzovať do ružice,
b) na vlajke nesmie byť žiadny text, vyobrazenie, obraz, znak alebo odznak, kytica, smútočný     závoj a pod.
(8) Za správne zaobchádzanie s vlajkou obce a za jej ochranu zodpovedá tá fyzická alebo právnická osoba, ktorá ju použila alebo používa.

§ 34
Pečať obce Nedožery-Brezany
(1) Pečať obce Nedožery-Brezany je okrúhla, uprostred s obecným symbolom. Po obvode je v smere zhora dolu nápis: Obec Nedožery-Brezany.
(2) Podrobné a záväzné vyobrazenie pečate obce Nedožery-Brezany tvorí prílohu č. 3 tohto štatútu.
(3) Pečať obce sa môže používať pri administratívnych aj slávnostných príležitostiach, napr. udelenie čestného občianstva, na pečatenie významných listín a dokumentov a pod.
(4) Pečať obce a jej duplikáty uschováva starosta obce a poverení pracovníci obce, ktorí zodpovedajú za to aby nebola zneužitá.
Druhá časť
Čestné občianstvo, ceny a odmeny
§ 35
Úvodné ustanovenie

(1) Obecné zastupiteľstvo môže udeliť tieto verejné uznania:
a) Čestné občianstvo obce Nedožery-Brezany
b) Cena obce Nedožery-Brezany 
c) Finančné odmeny a vecné dary
d) Pamätná medaila V. B. Nedožerského
(2) Starosta môže udeliť “Cenu starostu obce Nedožery-Brezany”.

§ 36
Čestné občianstvo obce Nedožery-Brezany
(1) Osobám, ktoré sa obzvlášť významným spôsobom zaslúžili o rozvoj a zveľadenie obce, ochranu jej záujmov a šírenie  dobrého mena vo svete, alebo ktorí obohatili ľudské poznanie vynikajúcimi tvorivými výkonmi, môže obecné zastupiteľstvo udeliť čestné občianstvo obce Nedožery-Brezany.
(2) O udelení čestného občianstva rozhoduje obecné zastupiteľstvo na návrh starostu nadpolovičnou väčšinou hlasov všetkých poslancov.
(3) O udelení čestného občianstva sa vydáva listina, ktorú podpisuje starosta.
Listinu možno vyhotoviť aj dvojjazyčne takým spôsobom, že druhé vyhotovenie je v jazyku pocteného.
(4) Slávnostné odovzdanie listiny poctenému sa vykoná spravidla na mimoriadnom zasadnutí obecného zastupiteľstva. Poctený občan sa pri tejto príležitosti alebo pri svojej prvej návšteve obce zapisuje do Pamätnej knihy obce Nedožery-Brezany.                         

§ 37
                              Cena obce Nedožery-Brezany
(1) Cena obce Nedožery-Brezany sa udeľuje za:
 -  vynikajúce tvorivé výkony a významné výsledky vedeckej, technickej, umeleckej, publicistickej, verejno-prospešnej a športovej činnosti,
-  činnosti osôb, ktoré sa významným spôsobom pričinili o hospodársky a kultúrny rozvoj obce, jeho propagáciu doma i v zahraničí,
- činnosti osôb pri záchrane ľudských životov a majetku obce a jej občanov.
(2) Návrhy na udelenie ceny môžu obecnému zastupiteľstvu predkladať poslanci, starosta, príp. aj osoby s trvalým pobytom na území obce. Návrhy musia byť riadne odôvodnené.
(3) Cenu obce Nedožery-Brezany tvorí plaketa s erbom obce a peňažná  odmena v sume do 300 Eur. K cene obce sa vydáva potvrdenie  o jej  udelení, s uvedením  mena, adresy,  dátumu  udelenia ceny, pečiatkou obce a podpisom starostu. Zároveň sa uvedie dôvod udelenia ceny.
(4) Cenu obce Nedožery-Brezany slávnostne odovzdáva oceneným starosta obce.
(5) Cena obce Nedožery-Brezany sa môže aj opätovne udeliť tým istým osobám, najskôr však po uplynutí piatich rokov.
(6) Výnimočne sa môže cena udeliť jednotlivcovi i po jeho smrti - in memoriam. V takomto prípade sa cena môže odovzdať rodinným príslušníkom oceneného.                                         
§ 38
Cena starostu obce Nedožery-Brezany
(1) Cenu starostu obce udeľuje starosta obce občanom obce za úspešnú a záslužnú činnosť v prospech obce.
(2) Cenu starostu obce Nedožery-Brezany tvorí vecný dar v hodnote do 200 Eur.
(3) Cena starostu sa môže udeliť ročne najviac 2-krát.
(4) Starosta informuje obecné zastupiteľstvo o udelení ceny starostu obce .                                                                   

§ 39
Finančné odmeny a vecné dary
(1) Obecné zastupiteľstvo môže udeliť z obecných prostriedkov finančné odmeny a to poslancom a iným obyvateľom obce, prípadne  iným osobám za aktívnu prácu v prospech obce a jej obyvateľov. Na návrh starostu môže obecné zastupiteľstvo tiež schváliť poskytnutie vecného daru a to za významný podiel na rozvoji obce. Výšku odmeny a hodnotu daru schvaľuje na návrh starostu obecné zastupiteľstvo.
                             
§ 40
Pamätná medaila V. B. Nedožerského

(1)  Pamätná medaila V. B. Nedožerského sa udeľuje za:
- vynikajúce tvorivé výkony a významné výsledky vedeckej, technickej, umeleckej, publicistickej a verejnoprospešnej činnosti,
- činnosť osôb, ktoré sa významným spôsobom pričinili o hospodársky a kultúrny rozvoj obce, jej propagáciu doma i v zahraničí,
- činnosť osôb pri záchrane ľudských životov a majetku obce a jej občanov.
(2)  Návrhy musia byť riadne odôvodnené.
(3)  Pamätná medaila V. B. Nedožerského je v striebornom alebo medenom prevedení.
 K pamätnej medaile V. B. Nedožerského sa vydáva potvrdenie o jej pridelení, v ktorom je uvedené meno, adresa, dátum pridelenia, pečiatka obce a podpis starostu.
(4)  Po odsúhlasení v obecnom zastupiteľstve ju slávnostne odovzdá starosta obce.    
Tretia časť
§ 41
Kronika obce Nedožery-Brezany
(1)	Kronika obce Nedožery-Brezany sa vedie v úradnom jazyku.
(2)	Zápisy do kroniky sa vykonávajú v ročných intervaloch.
(3)	 Zápisy chronologicky dokumentujú fakty z politického, spoločenského, ekonomického, kultúrneho a náboženského života obyvateľov obce. Sú hodnoverným svedectvom o udalostiach v obci a o ľuďoch, ktorí sa pričinili o prospech žitia miestneho spoločenstva.
(4)	 Spracovaním zápisov do kroniky je poverený obecný kronikár, ktorého po predchádzajúcom schválení obecným zastupiteľstvom menuje a odvoláva dekrétom starosta.
(5)	Text jednotlivých ročných zápisov do kroniky schvaľuje obecné zastupiteľstvo. 
(6)	Ocenenie hodné zreteľa sa zaznamená v Kronike obce Nedožery-Brezany, ktorá má obsahovať mená a hlavné údaje ocenených, dátum udelenia cien ako aj stručné zdôvodnenie, pre ktoré boli jednotlivým osobám udelené. 
(7)	Ostatné otázky upravuje Štatút kronikára obce.

Pomoc pri mimoriadnych situáciách
§ 42
Pomoc obyvateľom pri mimoriadnych situáciách
(1) Obec je povinná poskytnúť obyvateľovi nevyhnutnú okamžitú pomoc v jeho náhlej núdzi spôsobenej živelnou pohromou, haváriou alebo inou podobnou udalosťou, najmä zabezpečiť mu prístrešie, stravu alebo inú materiálnu pomoc.
(2) Obec organizuje, riadi a vykonáva nevyhnutné činnosti v čase živelnej pohromy a havárie. V prípade nevyhnutnej potreby vyžaduje od fyzických a právnických osôb plnenie všeobecných povinností pri ochrane života, zdravia a majetku.

(3) Obec zabezpečuje evakuácie, dočasné ubytovanie a stravovanie evakuovaného obyvateľstva, podľa možností ochranu jeho majetku a vypracúva plány záchranných prác.
(4) Obec je povinná pomáhať pri likvidácii a odstraňovaní následkov živelnej pohromy a havárií prostredníctvom dobrovoľného hasičského  zboru v spolupráci s ďalšími právnickými a fyzickými osobami a organizáciami štátu.
(5) Starosta môže uložiť právnickej alebo fyzickej osobe povinnosť poskytnúť osobnú, alebo vecnú pomoc pri odstraňovaní následkov živelnej pohromy alebo inej mimoriadnej udalosti, ak osobitný zákon neustanovuje inak.
(6) Právnická alebo fyzická osoba, ktorá poskytla osobnú, alebo vecnú pomoc, má právo na náhradu účelne vynaložených nákladov. Toto právo môže uplatniť do 1 mesiaca odo dňa zistenia nákladov, najneskôr do 6 mesiacov od ich vzniku, inak toto právo zanikne.

§ 43
Spoločné a záverečné ustanovenia
(1) Štatút obce Nedožery-Brezany je základnou právnou normou obce Nedožery-Brezany, ktorá sa prijíma ako všeobecne záväzné nariadenie obce.
(2) Všetky všeobecne záväzné nariadenia obce, uznesenia obecných orgánov a iné predpisy obce nesmú byť v rozpore s ustanoveniami Štatútu obce Nedožery-Brezany.
(3) Jednotlivé časti a ustanovenia štatútu, ktoré by boli v rozpore s Ústavou SR, ústavnými zákonmi, zákonmi a medzinárodnými zmluvami sú neplatné; v takomto prípade sa postupuje podľa platnej právnej normy. Ostatné ustanovenia štatútu ostávajú platné a účinné.
(4) Tento štatút prijalo Obecné zastupiteľstvo v Nedožeroch-Brezanoch na svojom zasadnutí dňa  26.10.2011 a účinnosť nadobúda 15-tym dňom odo dňa vyvesenia na úradnej tabuli. 
(5)  Dňom účinnosti sa ruší pôvodný štatút obce Nedožery-Brezany zo dňa 20.03.2003.

 JUDr. Martin Mokrý
                 starosta obce                                                                                                                
Vyvesené na úradnej tabuli OcÚ Nedožery – Brezany dňa  31.10.2011.
Zvesené z úradnej tabule OcÚ Nedožery – Brezany 16.11.2011